Diari Oficial de la Generalitat Valenciana


Sumari del DOGV 3434, del 15-02-1999 (1999/541)

RESOLUCIÓ de 12 de gener de 1999, de la Universitat Politècnica de València, per la qual es dicten les normes que han de regular el procés d'adaptació del règim jurídic del personal laboral a la naturalesa dels llocs que ocupa.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3434

Data del DOGV
:   15-02-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/541


Data del document
:   12-01-1999

Organisme emissor
:   Universitat Politècnica de València

Tipus de document
:   Resolució

Descriptors 

:   * administració del personal
    * funció pública
    * universitat

RESOLUCIÓ de 12 de gener de 1999, de la Universitat Politècnica de València, per la qual es dicten les normes que han de regular el procés d'adaptació del règim jurídic del personal laboral a la naturalesa dels llocs que ocupa. [1999/L541]
  
El text refós de la Llei de la Funció Pública Valenciana en la seua última adaptació, inclou en la disposició transitòria primera que l'administració procedisca a la integració del personal de la Generalitat Valenciana al règim administratiu funcionarial o laboral que li corresponga, segons la naturalesa dels llocs que ocupa, com a conseqüència de l'aplicació dels criteris que estableix la llei. Aplicant l'esmentat precepte, es publica la Llei 1/1996, de 26 d'abril, d'Adaptació del Règim Jurídic del Personal de la Generalitat Valenciana.
  
Com a conseqüència d'això, i atés que el personal al servei de les universitats s'inclou en l'àmbit d'aplicació del text legal esmentat, correspon als rectors d'aquestes, d'acord amb la Llei de Reforma Universitària i els Estatuts de la Universitat Politècnica de València, establir les mesures conduents a l'adaptació esmentada, tenint en compte els criteris que estableix la normativa referida dins del respecte a l'autonomia de cada una de les universitats i, en especial, als singulars sistemes d'accés que, si escau, s'hagen produït.
  
Per tot això, aquest rectorat, fent ús de les atribucions que li confereix la legislació vigent i després de la negociació prèvia amb les organitzacions sindicals de l'àmbit d'aquesta universitat per la qual es va arribar al pacte per a l'adaptació del règim jurídic del personal de les universitats públiques valencianes a la naturalesa dels llocs de treball que ocupa, resol:
  
Primer
  
El personal laboral fix que ocupe llocs classificats com d'administració especial en la Relació de Llocs de Treball adquirirà la condició de personal funcionari de carrera, sempre que el seu accés a la Universitat Politècnica de València s'haja produït:
  
A) Amb posterioritat a l'1 de gener de 1990, data d'entrada en vigor del I Conveni Col·lectiu del Personal Laboral de les Universitats Públiques de la Comunitat Valenciana, per mitjà de la convocatòria de proves selectives de lliure accés desenvolupades d'acord amb el que disposa el conveni col·lectiu esmentat.
  
B) Amb posterioritat a l'1 de gener de 1988, per mitjà de proves selectives d'accés lliure que van comportar l'acreditació de coneixements generals d'administració pública i els específics del lloc de treball.
  
Tots aquests, mitjançant la realització d'un curs selectiu de 50 hores de durada, que versarà sobre matèries relacionades amb el funcionament i l'organització administrativa de les universitats.
  
Segon
  
El personal laboral que ocupe llocs classificats d'administració especial i va adquirir la condició de laboral fix per mitjà de la superació de proves selectives amb anterioritat a l'entrada en vigor del I Conveni Col·lectiu, distintes de les indicades en l'apartat B) de l'article 1, o amb posterioritat a aquesta data, pel sistema de promoció interna, podrà adquirir la condició de funcionari o funcionària de carrera mitjançant la superació de la prova selectiva corresponent.
  
La prova esmentada consistirà en la realització d'un curs selectiu de 150 hores de durada sobre matèries relacionades amb el coneixement de les institucions públiques i l'organització de l'administració general, autonòmica i universitària.
  
Tercer
  
El personal laboral que ocupe llocs classificats com d'administració especial i va adquirir la condició de fix sense haver superat cap prova convocada amb aquesta finalitat específica podrà adquirir la condició de personal funcionari de carrera mitjançant la superació de dos cursos selectius.
  
El primer tindrà la mateixa durada i els mateixos continguts que el curs descrit en el punt anterior (150 hores).
  
El segon, amb una durada de 50 hores, versarà sobre el coneixement dels instruments de caràcter normatiu que dirigeixen i regulen l'actuació de l'administració pública en l'àrea en què s'integre el lloc que ocupe en l'actualitat el treballador o treballadora.
  
Quart
  
El personal laboral fix que ocupe llocs classificats com d'administració general adquirirà la condició de personal funcionari de carrera mitjançant la superació de dos cursos.
  
El primer serà el que es descriu en el punt 2 (150 hores).
  
El segon, de 100 hores de durada, versarà sobre els continguts del temari de les últimes proves convocades del grup corresponent per a l'accés al sector d'administració general de la Universitat Politècnica de València.
  
Cinqué
  
El personal laboral fix que va obtenir aquesta condició pel seu ingrés en altres administracions públiques mitjançant la superació de proves selectives amb aquesta finalitat específica, d'acord amb els principis de publicitat, igualtat, mèrit i capacitat, que s'haja integrat a la funció pública de la Universitat Politècnica de València i ocupe llocs classificats com d'administració especial, podrà accedir a la condició de personal funcionari de carrera, sempre que demostre la realització de les proves esmentades, i li serà aplicable el punt dos d'aquesta resolució. En el supòsit de no haver realitzat aquestes proves, li serà aplicable allò que estableix el punt tres. Quan aquest personal ocupe llocs d'administració general, en qualsevol cas, li serà aplicable el punt quart.
  
Sisé
  
La durada dels cursos establida en els punts anteriors es refereix als corresponents al personal fix del grup A de titulació. Per als grups restants, s'adaptaran els continguts dels temaris pel que fa a les titulacions i funcions genèriques que els són atribuïbles, i la seua durada serà tenint com a referència la del grup A: per al grup B, el 60%; per al grup C, el 25%, i el 10% per a la resta.
  
Seté
  
Amb anterioritat al començament dels cursos, es publicaran les resolucions pertinents, després de la negociació oportuna amb els representants sindicals corresponents, que tindran per objecte permetre el desenvolupament del contingut d'aquesta resolució, els temaris, el règim dels cursos per grups de titulació i sector, el professorat que ha d'impartir-los, així com les comissions qualificadores, que realitzaran l'avaluació continuada i la qualificació de les proves finals dels cursos.
  
L'administració de la Universitat Politècnica de València garantirà la transparència dels procediments d'accés a la funció pública. A aquest efecte, en el marc del que disposa la Llei 9/1987, de 12 de juny, l'administració universitària disposarà de les mesures oportunes per tal que els sindicats majoritaris tinguen coneixement del desenvolupamernt de les proves i de les actuacions de les comissions qualificadores, d'acord amb allò que estableixen els Estatuts de la Universitat Politècnica de València.
  
Vuité
  
Una vegada finalitzats els processos d'adaptació del règim jurídic del personal de la Universitat Politècnica de València a la naturalesa dels llocs que ocupa en cada un dels grups de titulació i sector de l'administració, les persones que superen els cursos seran nomenades simultàniament funcionaris de carrera i, si és el cas, personal laboral fix pel rector d'aquesta Universitat i prendran possessió en els mateixos llocs de treball que ocupen, amb caràcter definitiu, després de l'acreditació prèvia d'estar en possessió del títol requerit en el grup de titulació respectiu o bé l'equivalència establida legalment. Així mateix mantindran, com a mínim, les mateixes retribucions que tinguen en la seua anterior condició, i començaran a consolidar des d'aquesta mateixa data el grau personal corresponent al nivell del lloc, sense perjudici de la seua permanència en el mateix grup de titulació a què pertanyen en la seua condició de personal laboral.
  
En el moment de la presa de possessió com a funcionaris de carrera, passaran a la situació que els corresponga de conformitat amb el que es preveu en el conveni col·lectiu vigent.
  
Nové
  
Els funcionaris i les funcionàries de carrera que ocupen llocs de treball de naturalesa laboral en la relació de llocs de treball adquiriran voluntàriament la condició de personal laboral fix i romandran en els llocs de treball que ocupen, sense perjudici de la declaració d'excedència que siga procedent en la seua situació de personal funcionari.
  
Deu
  
Els processos d'adaptació a què es refereix aquesta resolució tindran lloc per una sola vegada per a cada categoria, i el personal afectat participarà amb caràcter voluntari. Aquelles persones que no participen en les proves selectives o que, si és el cas, no les superen, romandran com a personal a extingir en els llocs de treball que ocupen i mantindran la mateixa relació jurídica laboral o funcionarial que fins al moment els haja vinculat amb l'administració de la Universitat Politècnica, sense perjudici de les seues expectatives de promoció professional a llocs de treball de naturalesa laboral, per al personal contractat, o administratiu, per al personal funcionari.
  
Onze
  
S'entendrà inclòs en l'àmbit d'aplicació d'aquesta resolució, el personal laboral fix i el personal funcionari de carrera que estiga en qualsevol tipus d'excedència sempre que l'últim lloc de treball que va ocupar en l'administració universitària, estiga classificat com de naturalesa administrativa o laboral, respectivament, o li haja correspost en l'actualitat estar classificada com a tal, d'acord amb el que disposa l'article 16 del text refós de la Llei de la Funció Pública Valenciana.
  
Dotze
  
El Rectorat, d'acord amb el que estableix aquesta resolució, procedirà a l'adscripció del personal inclòs en l'àmbit d'aplicació d'aquesta als cursos que corresponga, després de la convocatòria i la sol·licitud personal prèvies.
  
Així mateix, podrà autoritzar la realització dels cursos a aquella persona que, una vegada admesa a aquests, no haja pogut incorporar-se o mantenir la seua continuïtat per raó de malaltia.
  
Els cursos selectius als quals es refereix aquesta resolució tenen validesa exclusivament a l'efecte del procés d'adaptació que aquesta considera.
  
Aquesta resolució podrà ser impugnada per les persones interessades en els casos i la forma que estableix la Llei 30/1992, de 26 de novembre, de Règim Jurídic d'Administracions Públiques i del Procediment Administratiu Comú.